මහින්ද චින්තන ඉදිරි දැක්මට අනුව අනාගත ශ්‍රී ලංකාවේ දැනුම කේන්ද්‍රීය සංවර්ධන අරමුණ සාක්ෂාත් කර ගැනීම උදෙසා ප්‍රාථමික පාසල් 5000ක් සහ ද්විතීයික පාසල් 1000ක් සංවර්ධනය කිරීමේ ජාතික වැඩසටහනට සමගාමීව රඹුක්කන අධ්‍යාපන කොට්ඨාසයේ ප්‍රාථමික පාසල් 14ක් ප්‍රතිනිර්මාණය කිරීමට පියවර ගෙන තිබේ.හොඳම දේ දැයේ දරුවන්ට තේමාව කරගත් මෙම වැඩසටහන අධ්‍යාපන අමාත්‍යාංශය සහ ආර්ථික සංවර්ධන අමාත්‍යාංශය සබරගමුව පළාත් සභාව එක්ව ආරම්භ කර තිබේ.මෙම වැඩසටහන් මාලාවේ මාවනැල්ල අධ්‍යාපන කලාපයේ සමාරම්භක උත්සවය පසුගියදා මොලගොඩ ප්‍රාථමික විද්‍යාලයේදී සබරගමුව පළාත් හිටපු ප්‍රධාන ඇමැති මහීපාල හේරත් මහතාගේ උපදෙස් පරිදි කෑගල්ල දිස්ත්‍රික් පාර්ලිමේන්තු මන්ත්‍රී කනක හේරත් මහතාගේ ප්‍රධානත්වයෙන් පැවැත්විණි.බැද්දවල ප්‍රාථමික විද්‍යාලය, හේනේපොල ඕල්කට් විද්‍යාලය, හලාගිරිය කනිෂ්ඨ විද්‍යාලය, කඩිගමු ප්‍රාථමික විද්‍යාලය, හේනේපොළ රෝමාණු කතෝලික විද්‍යාලය, දැලිවල තිස්ස ප්‍රාථමික විදුහල, අලුගොල්ල ප්‍රාථමික විදුහල, පිටවල රෝමානු කතෝලික විද්‍යාලය, වැලිගමුව කනිෂ්ඨ විද්‍යාලය, කොටවැල්ල කනිෂ්ඨ විද්‍යාය, මංගලගම කනිෂ්ඨ විද්‍යාලය, මොලගොඩ ප්‍රාථමික විද්‍යාලය, වල්පොළ ප්‍රාථමික විදුහල සහ වැලිකන්ද ප්‍රාථමික විද්‍යලය මෙසේ ප්‍රතිනිර්මාණය කිරීමට නියමිත පාසල්ය.මොලගොඩ පැවැති මෙහි සමාරම්භක උත්සව අවස්ථාවට කෑගල්ල දිස්ත්‍රික් පාර්ලිමේන්තු මන්ත්‍රී කනක හේරත්, රඹුක්කන ප්‍රාදේශීය සභා මන්ත්‍රී කපිල කුමාර අබේනායක, ප්‍රාදේශීය සභා මන්ත්‍රී අජන්ත ඉලන්දර මහත්වරු ඇතුළු මොලගොඩ ප්‍රාථමික විද්‍යාලයේ විදුහල්පති ප්‍රමුඛ ආරාධිතයන් රැසක් එක්ව සිටියහ..